SA fliek haal Oscar-kortlys(Foto: Twitter) ŉ Suid-Afrikaanse fliek is ingesluit by die kortlys van films wat meeding om ŉ gesogte Oscar-toekenning in die kategorie “beste rolprent in ŉ buitelandse taal” te wen. Die Suid-Afrikaanse fliek, Inxeba (The Wound), het die kortlys vir dié gesogte beeldjie gehaal. Die fliek is ŉ gay liefdesverhaal wat in isiXhosa vertel word en is gekies as Suid-Afrika se inskrywing vir die 90ste Oscar-toekennings wat volgende jaar plaasvind. Volgens The Hollywood Reporter is die kortlys van flieks gekies uit ŉ rekordgetal van 92 titels wat uit hul onderskeie lande ingeskryf is. Die gekose flieks gaan nou vir komitees in New York, Los Angeles en Londen gewys word, waarna daar gestem sal word vir die nominasies in dié kategorie. Die lande en hul flieks wat die kortlys gehaal het, is: Chile – A Fantastic Woman, met Sebastián Lelio as regisseur Duitsland – In the Fade, met Fatih Akin as regisseur Hongarye – On Body and Soul, met Ildikó Enyedi as regisseur Israel – Foxtrot, met Samuel Maoz as regisseur Lebanon – The Insult, met Ziad Doueiri as regisseur Rusland – Loveless, met Andrey Zvyagintsevas regisseur Senegal – Félicité, met Alain Gomis as regisseur Suid-Afrika – Inxeba (The Wound), met John Trengove as regisseur Swede – The Square, met Ruben Östlund as regisseur Die nominasies word op 23 Januarie 2018 bekendgemaak en die toekenningsgeleentheid sal op 4 Maart 2018 by die Dolby-teater in Hollywood, Los Angeles, plaasvind.